次韵李二
作者：饒節
朝代：宋

paragraphs: 道散士不守，君子利爲上。
交遊固竇灌，父子亦歆向。
繄我二三友，日月共照臨。
殊鄉不殊習，異族豈異心。
吾徒拙身謀，要是滄海客。
大材費伐剪，古樂難考擊。
相逢聊解顔，把酒聽軟語。
斷水洗垢病，戛玉開未寤。
男兒生墮地，脚跡付九州。
不知誰主盟，會此車與舟。
願畢已醉杯，竟比難得歡。
明朝黄子別，離恨已闌干。